和陳器之詩四首 過韓城
作者：張耒
朝代：宋

paragraphs: 周京無人弔禾黍，七雄按劍分周土。
秦人匹馬出函關，六王割地愁爲虜。
宜陽古堞故韓都，地接强秦爭戰苦。
謀窮運去竟亡國，從長蘇秦亦何補。
諸侯已盡秦巍巍，嬴氏已亡秦不知。
始皇自是呂家子，宗廟薦享真何爲。
山河百戰移陵谷，宮殿成塵埋寶玉。
秋風壞塚長荆榛，落日空城散樵牧。
今古悠悠共一丘，爭强蝸角欲何求。
誰似令威仙骨健，千年重向故鄉遊。